དག་བཅོས་རི་མོ་ནི་རྩོམ་གྱི་མ་ཕྱིའི་ངོས་ཀྱི་ནོར་འཁྲུལ་རྣམས་དག་བཅོས་བྱེད་པའི་སྐབས་སུ་བཀོལ་བའི་བརྡ་རྟགས་མ་ལག་ཅིག་ཡིན་ལ།བརྡ་རྟགས་མ་ལག་འདི་ནི་རྩོམ་སྒྲིག་པ་དང་རྩོམ་ཞུ་པ།རྩོམ་པ་པོ།པར་ངོས་བཀོད་སྒྲིག་པ།ཡིག་གཏགས་མཁན།པར་འདེབས་པ་སོགས་ཀྱི་དབར་ལ་བརྡ་གསལ་པོར་སྤྲོད་བྱེད་ཀྱི་ཐུན་མོང་གི་སྐད་རིགས་ལྟ་བུ་ཞིག་རེད།དཔེ་ཆ་ཞིག་གམ་རྩོམ་ཡིག་ཅིག་གི་པར་སྒྲིག་པའི་སྐབས་སུ་ནོར་འཁྲུལ་ནི་སྣ་མང་འབྱུང་སྲིད་དེ།དཔེར་ན།ཚིག་ཚོགས་སྣོན་དབྲི།ཡིག་གཟུགས་དང་འབྲུ་ཚའི་ཆེ་ཆུང།ཡི་གེའི་སྔོན་གཞུག་བརྗེ་སྤོར་ལ་སོགས་པའི་ནོར་འཁྲུལ་གང་མང་ཞིག་གནས་སྲིད་པས།རིགས་མི་འདྲ་བའི་གནད་དོན་དག་ལ་གཞིགས་ནས་དེ་དག་ཡོ་བསྲང་བྱེད་ཆེད་ཀྱི་རི་མོ་ཡང་མི་གཅིག་པ་གཏན་འཁེལ་བྱས་ཡོད།ཞུ་དག་པ་དང་ཡིག་གཏགས་མཁན་ཚོས་ལས་ཀ་བྱེད་སྐབས་རི་མོ་འདི་དག་ལ་བརྟེན་ནས་དེའི་བསྟན་དོན་ལྟར་ནོར་འཁྲུལ་ཡོ་བསྲང་བྱེད་ཐུབ།དེ་བས་བརྡ་རྟགས་མ་ལག་འདིས་ཕྱོགས་སོ་སོའི་ལས་ཀའི་དུས་ཚོད་གྲོན་པ་དང་།བྱ་བའི་ལས་ཆོད་ཇེ་མཐོར་གཏོང་བ་ལ་སོགས་པའི་དགེ་མཚན་ཆེན་པོ་ཡོད།གཤམ་གྱི་རེའུ་མིག་ཏུ་རྒྱུན་མཐོང་གི་དག་བཅོས་རི་མོ་སྐོར་ཞིག་དང་དེ་དག་གི་བཀོལ་ཐབས།ནུས་པ་ལ་སོགས་བཀོད་ཡོད།